<classify> NCHI za Afrika Mashariki zimengara katika Maonesho ya 43 ya Kimataifa ya Biashara maarufu Sabasaba yanayoendelea katka viwanja vya Mwalimu Julius Nyerere kwa kuongeza idadi ya washiriki kutoka nchi hizo.Washiriki wa maonesho hayo kutoka nchi za Jumuiya ya Afrika Mashariki EAC wameeleza kuwa biashara walizopata katika maonesho yaliyopita yamewezesha kujipanga kwa mwaka huu na kuongeza idadi ya washiriki huku kila nchi ikifika na bidhaa zake maarufu.Wakati Rwanda wakingara na manukato yake maalumu yanayotengenezwa nchini humo yajulikanayo kama Aquarwanda, pilipili aina ya kabanga, vikapu, picha na bidhaa mbalimbali, Kenya wamefika na protector za simu za mkononi zenye uwezo wa kupigilia msumari bila kuvunjika.Burundi wamefika na nguo maalumu za nchi hiyo, picha, vikapu na bidhaa mbalimbali zinazotengenezwa kwa mikono na Uganda nao wakiwasili na bidhaa zinazotengenezwa nchini humo za asili.Katika maonesho hayo yaliyoanza Juni 28 mwaka huu, nchi hizo zimejipanga katika maeneo mbalimbali wakionesha bidhaa zao kwa lengo la kuhakikisha wanauza kwa Watanzania na wananchi wa nchi mbalimbali.Akizungumza na gazeti hili, Mtaalamu kutoka Bodi ya Maendeleo Rwanda RDB, Agness Mukakimenyi alisema nchi hiyo imefika katika maonesho hayo na watu 21 tofauti na mwaka jana walifika na watu 12.Alisema katika maonesho ya mwaka jana, walifanya vizuri hivyo waliporejea waliamua kuwahamasisha wengine kuweza kushiriki ili wapate masoko kutokana na maonesho hayo ya kimataifa.Kiongozi wa ujumbe wa wafanyabiashara na wajasiriamali kutoka Burundi, Rose Niyonizigye alisema katika maonesho hayo wameweza kuleta bidhaa mbalimbali lakini nyingi zikiwa za kazi za mikono ikiwemo nguo, dawa za maradhi mbalimbali.Niyonizigye alisema wafanyabiashara hao wakitoka katika maonesho hayo hupeleka bidhaa za batiki, vikapu kutoka Tanzania ambavyo hupendwa kwa kiasi kikubwa, urembo na bidhaa za vyakula nchini humo.Kiongozi wa Tukolelewamu Group kutoka nchini Uganda, Sauda Nakanjakeo alisema wamefika katika maonesho hayo wakiwa 17 ambapo mwaka jana walikuwa 12 wakiwa na bidhaa za ngoma, vikapu maalumu vya nchi hiyo, viatu, mikoba na nyinginezo.Alisema kwa mwaka huu wameshindwa kukaa katika eneo moja na nchi nyingine za Afrika Mashariki kutokana na gharama kubwa ya kulipia banda na wengi wa washiriki ni wajasiriamali.Maandalizi mengine yako vizuri kuliko mwaka jana, kumekuwa na utaratibu mzuri kuanzia maeneo, vitambulisho na vinginevyo lakini biashara bado ngumu mwaka jana siku kama ya leo jana tulikuwa tumeshauza lakini mwaka huu bado, tunasubiri kufunguliwa rasmi, alisema.Alibainishwa kuwa bidhaa za Tanzania hupendwa sana nchini mwao hasa zile za mikono na katika maonesho yao wanayofanya Oktoba, banda la Tanzania hujaa sana.Nchini Kenya, wamefika na kampuni mbalimbali zaidi ya 10 ambazo mpaka jana walikuwa wakiendelea kupanga katika mabanda yaliyo kwenye eneo moja lakini vijana kutoka kampuni ya x-ONE East Afrika ya nchini humo wamekuwa kivutio kwa mtindo wao wa kuuza protector za kuzuia kioo cha simu kuharibika.Mkurugenzi Mtendaji wa kampuni hiyo, Dominic Mumo alisema kampuni mama ya vifaa hivyo imara vya simu iko nchini Japan na wao ni wawakilishi wa ukanda huu wakitokea Kenya.Alisema uimara wa vioo hivyo ni maisha kwa kutoharibika ambapo kwa kutumia simu yake aina ya Iphone aliyoweka kifaa hicho hupigilia msumari kwenye mbao bila kifaa hivyo kuharibika.Akitumia mtindo wa kuwaita wateja kwa kuwaomba msamaha kwa kile mbunge wao alichokifanya cha kutoa hamasa ya kufukuza Watanzania nchini mwao na kusisitiza kuwa Watanzania ni mashemeji zao imefanya kuvutia watu kumuangalia.Dominic alisema bei ya vioo hivyo ni kuanzia 80,000 kwa simu za Iphone za aina mbalimbali na simu nyingine zote ikiwa 55,000 ambapo wamepunguza bei kwa ajili ya maonesho hayo.Maonesho hayo ya kimataifa yanayosimamiwa na Mamlaka ya Maendeleo ya Biashara Tanzania TANTRADE yameshirikisha nchi 35 ikiwa ni ongezeko za nchi mbili tangu mwaka jana zilikuwa 33 pamoja na kampuni za ndani.Alisema kampuni za ndani zinazoshiriki mwaka huu ni 3,250 kukiwa na ongezeko, la mwaka jana zilikuwa 2956.  <topic>: KITAIFA 